Hvem skal være borgmester i Aalborg efter sommerferien?

Der er udbrudt en intern magtkamp i Socialdemokratiet i jagten på at blive borgmester i Aalborg, når Thomas Kastrup-Larsen trækker sig 31. juli. Tirsdag trak Lisbeth Lauritsen sit kandidatur til borgmesterposten og opfordrede samtidig den anden kandidat i byrådsgruppen, Lasse Frimand Jensen, til at gøre det samme. Hun mener, at de i stedet skal stå samlet om folketingsmanden og tidligere minister, Flemming Møller Mortensen, som den næste borgmester i Aalborg. - Vi bliver nødt til at tage ansvar for vores parti og en opslidende urafstemning og kamp om spidskandidatposten er ikke, hvad vi har brug for nu, skrev hun på Facebook tirsdag. På den indre linjer har udmeldingen skabt splittelse i gruppen. For Lasse Frimand Jensen står fast. Han vil være borgmester i Aalborg, lød meldingen efter et intenst gruppemøde onsdag eftermiddag. - Jeg trækker mig ikke. Jeg har fået underskrifter og stillere nok til at blive kanidat (til borgmesterposten, red.). Så jeg fortsætter med at være kandidat, siger han. Både Thomas Kastrup-Larsen og Lisbeth Lauritsen var fuldstændige tavse efter gruppemødet, der strak sig over en time. Begge smuttede hurtigt fra TV2 Nords kamera. Ingen fra byrådsgruppen ville kommentare, hvad der nøjagtigt blev talt om på gruppemødet. I forrige uge meldte Flemming Møller Mortensen sig som borgmesterkandidat ved næste kommunalvalg i 2025. Han og Lasse Frimand Jensen er nu de eneste kandidater. Men på de indre linjer i partiet har flere nævnt rådmand, Nuuradiin Hussein, som en mulig tredje kandidat. Lige før gruppemødet kom han da også med en kryptisk melding. - Jeg er kommet frem til en beslutning, som jeg vil dele med offentligheden om et par dage, sagde Nuuradiin Hussein til TV2 Nord. Melder du dig som kandidat? - Ikke lige nu. Der er lige nogle ting, jeg er i proces med. Jeg synes, det er vigtigt, at jeg får det drøftet med de rigtige mennesker, og jeg har også et bagland, jeg skal tale med. Thomas Kastrup-Larsen meldte den 28. marts, at han ikke længere vil være borgmester. Den 31. juli trækker han sig fra byrådet i utide for at prøve noget andet i sit arbejdsliv. Han har været borgmester i mere end ni år i Aalborg, og efterfølgeren skal altså findes intern hos Socialdemokratiet. Som linjerne er tegnet op lige nu, skal en urafstemning afgøre, om det er Lasse Frimand Jensen eller Flemming Møller Mortensen, der skal være partiets nye spidskandidat.